Nikada pre Suboticu nije pohodio ovoliki broj turista, a da to nisu bile šoping ture Poljaka, Mađara, Sovjeta. Dakle, onih pravih turista koje zanima grad i njegovi sadržaji. Čuju se u centru grada razni jezici, ima tu stranaca koji borave poslom, neki su došli sa Subotičanima koji žive u inostranstvu ali niko nije toliko zaiteresovan za obilaske i fotografisanje kao kosooki gosti iz najmnogoljudnije zemlje sveta.

Navikli smo da viđamo njihove zemljake koji se bave trgovinom a sada su tu i Kinezi koji obilaze naš grad iz čisto turističkih pobuda. Ne možete da ih izbegnete ovih dana, zagledani su negde visoko, gde se nalaze stari arhitektonski ukrasi.

Nije to slučajno. Kada su u septembru obostrano ukinute vize, nagađalo se šta bi to moglo da ih zanima kod nas i šta im ponuditi. Najpre su stigli u Beograd, pa odatle ekskurzije za Sever Bačke, da bi u poslednje vreme počeli da stižu i direktno u Suboticu. Interesuje ih šarm Mittel Europe koji, zahvaljujući staroj arhitekturi, još može da se oseti u našem gradu. Nije Pešta ni Beč ali je to, kako smo se sami prozvali – „Kapija Evrope“.

Ovi Kinezi imaju novca i žele da ga potroše. Na nama je da otkrijemo šta je to što žele. Ima prodavaca koji se hvale da su im ovi turisti ispraznili radnje.

Da li je ovo vrh talasa ili nam sledi poplava gostiju sa Istoka, to ćemo tek da vidimo. Možda to zavisi i od toga koliko ispunimo njihova očekivanja.

S druge strane, kao i svakog dobrog domaćina, sramota nas je kada dođu gosti a kuća nam je u neredu. Subotica je najišvrljaniji grad u zemlji, a i šire. Mnogo je zapuštenih budžaka, musavih ulaza, a sada su i ulice raskopane. Saznanje da je naš grad postao ozbiljna turistička destinacija, moralo bi da pokrene gradsku upravu, preduzeća ali i pojedince da daju svoj doprinos doterivanju, ne više od onog što je sopstvena imovina.

--- reklama ---

--- reklama ---